نی: ۲۰۱۸ کې ۲۰ خبریالان او د رسنیو کار کوونکي وژل شوي
په افغانستان کې له ازادو رسنیو څخه د ملاتړ اداره یا «نی» پخپل کلني‌ راپور کې وايي چې په ۲۰۱۸ کال کې ۲۰ خبریالان او د رسنیو کارکوونکي وژل شوي‌ دي.
دغه اداره وايي، په ۲۰۱۸ کال کې د خبریالانو په وړاندې د تاوتریخوالي ۱۹۸ بېلابېلې پېښې هم ثبت شوي‌ چې وهل ټکول، سپکاوی، ټپي کېدل، اختیطاف او معلوماتو ته نه لاسرسی هم پکې شامل دی. د «نی» ادارې اجرائیوي مشر عبدالمجیب خلوتګر د پنجشنبې په ورځ د«مرغومې پر۶مه» د یوه مطبوعاتي کنفرانس پر مهال وویل چې په ۲۰۱۸ میلادي کال کې د تاوتریخوالې په پېښو کې نسبت تېر کال ته ۱۸ سلنه زیاتوالی راغلی دی. ښاغلي خلوتګر وویل:"۵۵ سلنه تاوتریخوالی د حکومت او په حکومت کې د ننه کسانو لخوا ۲۳ سلنه تاوتریخوالی د وسله والو طالبانو او تروریستانو لخوا، ۱۴ سلنه تاوتریخوالی د نامعلومو کسانو لخوا او اته سلنه د عامو خلکو لخوا تر سره شوی دی." د نی ادارې د راپور له مخې په روان ۲۰۱۸ میلادي کال کې ۲۰ خبریالان او د رسنیو کار کوونکي‌ وژل شوي ۲۰ ټپیان او ۹ نور نیول شوي دي. له ازادو رسنیو څخه د ملاتړ اداره همدارنګه زیاتوي چې په دغه کال کې پر رسنیو د حملو ۱۱، د خبریالانو د وهلو ټکولو ۳۴، د سپکاوي ۵۲ او د تښتولو یوه پېښه ثبت شوې ده. نی زیاتوي چې په دغه کال کې اطلاعاتو ته د نه لاسرسي ۴۹ پېښې یې هم ثبت کړي‌ دي. په تېر ۲۰۱۷ کال کې د ازادو رسنیو څخه د ملاتړ ادارې «نی» لخوا د خبریالانو په وړاندې د تاوتریخوالي ۱۶۶ پېښې ثبت شوي وې. دا په داسې حال کې ده چې په روانه میاشت کې د بې پولې خبریالانو سازمان په یوه راپور کې وویل چې په ۲۰۱۸ کال کې افغانستان د خبریالانو لپاره د نړۍ په کچه تر ټولو مرګونی هېواد و. دغه سازمان ویلي وه چې په دغه کال کې په افغانستان کې ۱۵ خبریالان وژل شوي دي. ښاغلي خلوتګر له افغان حکومت څخه وغوښتل چې د خبریالانو په وړاندې د تاوتریخوالې پېښو څېړلو ته پاملرنه وکړي او له نړیوالې ټولنې او افغان حکومت سره د نړیوالو مرستندویه هېوادونو څخه یې هم وغوښتل چې پر افغان حکومت فشار تر څو په دولتي‌ ادارو کې اطلاعاتو ته د لاس رسي قانون پلې کېدو ته زمینه برابره کړي. پر همدې مهال د افغانستان لویه څارنوالي وايي چې تر دامهاله دوی ته د خبریالانو په وړاندې د تاوتریخوالې ۱۷ پېښې رسېدلي چې د دوی لخوا څېړل شوي دي.